b'\n_START_ARTICLE_\nSpaceX CRS-3\n_START_SECTION_\nLidojuma gaita\n_START_PARAGRAPH_\nDragon tika palaists 2014.\xc2\xa0gada 18.\xc2\xa0apr\xc4\xabl\xc4\xab 19:25:22 UTC ar nes\xc4\x93jra\xc4\xb7eti Falcon 9 v1.1 no Kanaveralas zemesraga Gaisa sp\xc4\x93ku stacijas starta laukuma SLC-40. P\xc4\x93c tam, kad kravas ku\xc4\xa3is veiksm\xc4\xabgi tika ievad\xc4\xabts orb\xc4\xabt\xc4\x81, no otrajai ra\xc4\xb7e\xc5\xa1pak\xc4\x81pei piemont\xc4\x93taj\xc4\x81m \xc4\x8detr\xc4\x81m CubeSat pavado\xc5\x86u izme\xc5\xa1anas iek\xc4\x81rt\xc4\x81m Poly Picosatellite Orbital Deployers (PPODs) tika izmesti nanopavado\xc5\x86i KickSat, ALL-STAR/THEIA, SporeSat, TestSat-Lite, PhoneSat 2.5._NEWLINE_20. apr\xc4\xabl\xc4\xab 11:14 UTC Dragon tika satverts ar manipulatoru Canadarm2, kuru no stacijas iek\xc5\xa1ienes vad\xc4\xabja Koi\xc4\x8di Vakata. Kontakts ar Harmony moduli notika 14:00, un kosmosa ku\xc4\xa3is piln\xc4\xabb\xc4\x81 bija piesl\xc4\x93gts 14:06 UTC._NEWLINE_1. maij\xc4\x81 ar stacijas manipulatora un DEXTRE pal\xc4\xabdz\xc4\xabbu no Dragon va\xc4\xbc\xc4\x93j\xc4\x81 kravas nodal\xc4\xabjuma tika iz\xc5\x86emts HDEV kameru bloks un p\xc4\x81rvietots uz Columbus modula mont\xc4\x81\xc5\xbeas plati. HDEV tika aktiviz\xc4\x93ts 2. maij\xc4\x81 un s\xc4\x81ka p\xc4\x81rraid\xc4\xabt augstas iz\xc5\xa1\xc4\xb7irtsp\xc4\x93jas video. 5. maij\xc4\x81 no va\xc4\xbc\xc4\x93j\xc4\x81 kravas nodal\xc4\xabjuma tika izcelta iek\xc4\x81rta OPALS._NEWLINE_18. maij\xc4\x81 11:55 UTC ar manipulatoru, kuru vad\xc4\xabja St\xc4\xabvens Svonsons, Dragon tika atvienots no Harmony modu\xc4\xbca un 13:26 UTC atlaists no robotrokas. 18:12 UTC veikts bremz\xc4\x93\xc5\xa1anas manevrs. 19:05 UTC Dragon kapsula nolaid\xc4\x81s Klusaj\xc4\x81 oke\xc4\x81n\xc4\x81._NEWLINE_P\xc4\x93c l\xc5\xabku atv\xc4\x93r\xc5\xa1anas nolai\xc5\xbeamaj\xc4\x81 apar\xc4\x81t\xc4\x81 tika paman\xc4\xabts neliels daudzums \xc5\xabdens, bet tas nav ietekm\xc4\x93jis uz zemi atgrieztos materi\xc4\x81lus.'